Papersnake/gushiwen huggingface dataset:
题明庆塔院
章得象（宋代）

步步云梯彻上层，回头自觉欲飞腾。
频来不是尘中客，久住偏宜物外僧。
下寺钟声沈地底，前峰塔影落阶稜。
凭阑未尽吟诗兴，却拟乘间更一登。
清平乐 咏木樨花
白朴（元代）

碧云叶底。万点黄金蕊。更看蔷薇清露洗。泽国秋光如水。余生牢落江南。幽香鼻观曾参。见说小山招隐，梦魂夜夜云岚。
次酬曾守分绣阁
洪适（宋代）

城隅乔木可怡颜，小阁初成尺五閒。好客飞觞同啸傲，新诗衔袖莫追攀。

片时凉雨洗疏竹，向晚轻云留远山。坐想清香凝燕寝，也思一笑十眉弯。
伍光宇卜室白沙为读书之所 其一
陈献章（明代）

君此卜居君亦足，空村无人山多木。参差芭蕉丽晨旭，新叶新心递相续。
赠谢彦翔建安人九岁异人与药至今不食建安有梅子真升仙处
朱松（宋代）

我本世味薄，寸田足自营。年来荆棘尽，稍有梨枣萌。

但恐骨相凡，未敢希长生。陈留达人后，未龀犀角盈。

旧游记三山，幽梦彻九清。尔来三十年，但觉膏粱腥。

幽寻饭绿髓，默卧诵黄庭。顾我尘土中，深慰夙心倾。

仙人吴门卒，解后烦寄声。相期朝金阙，鹤驭何时征。
颂药山师子话送僧
释重顯（宋代）

厇诉金毛师子子，栴檀林下青莎里。
置也置也威目全，一出六出眉剔起。
非拟拟，知几几，
星流不问三千里。天外风清哮吼时，
为君吸尽西江水。
龙游吴宰因劝农过寓居 其一
范浚（宋代）

令君剖剧久推贤，人谓贤如百里天。最绩已优恩已洽，讼堂无事日鸣弦。
寻真观
孔武仲（宋代）

武皇车驾东南出，访道求仙希万一。
屏风九叠云物清，意恐神仙藏此室。
羽章之馆缔构新，坛场夜夜祈星辰。
蓬莱缥缈不可到，桥山一闭逾千春。
咏真之天在旁侧，白书潭心飞霹雳。
田收岁美龙亦间，唯有济沦照空碧。
谁道寻真是女郎，朝餐松桂夜焚香。
明眸绿髩今何在，意已霞衣侍玉皇。
升堂颂古五十二首 其四
释怀深（宋代）

芭蕉闻雷开，还有耳么。葵花随日转，还有眼么。社桑知天风，还有心么。

海水知天寒，还有意么。无情之物，尚自知时。多少衲僧，一向瞌睡。
温泉
郑文宝（宋代）

潺湲如燎岭云阴，玉石鱼龙换古今。只见开元无事久，不知贞古用功深。

笼无解语衣无雪，堆有黄沙粟有金。惆怅群邪负恩泽，始知夷甫少经心。
石颐山虎跑泉久渫不食仆至山中为浚治而去
毛滂（宋代）

自洗苔肤一尺寒，乌菟那复此蹒跚。
不妨为我照毛发，正可与人鉴肺肝。
逢迎
桑悦（明代）

布帛可衣粟可餐，逢迎不救饥与寒。奴颜婢膝殊龌龊，何事能开严毅目。

跳圈舞杖扰且驯，是人弄狙狙弄人。君不见祖思恭谨遭杀戮，夷狄犹知拜为辱。
锦钱馀笑 其二十三
郑思肖（宋代）

叫卖没底有，有价不敢道。拾得一块泥，胜如万块宝。

如此至鹘突，直是不老草。逢人但点头，好好好好好。
邻家翁挽辞二首
邓肃（宋代）

凛然风韵老尤癯，方寸经营包九区。
窖粟巧为任氏策，缚船冷笑退之迂。
深藏未肯骄僮仆，俭德端能率里闾。
故使考终逾七十，不因财害似齐奴。
西江月 其五 隋苑
曹尔堪（清代）

别殿珠帘夜月，长堤御柳春风。繁华三十六离宫，钿合同心谁繁。

龙舸方游汴水，狼烟旋报京东。锦衾才与梦儿同，转眼迷楼是梦。
送日本国三藏空海上人朝宗我唐兼贡方物而归海东诗
朱千乘（唐代）

古貌宛休公，谈真说苦空。应传六祖后，远化岛夷中。

去岁朝秦六，今春赴海东。威仪易旧体，文字冠儒宗。

留学幽微旨，云关护法崇。凌波无际碍，振锡路何穷。

水宿鸣金磬，云行侍玉童。承恩见明主，偏沐僧家风。
阴那问松
梁应龙（明代）

梵音时和鸟语，孤标随月东西。把酒问松是我，松能答我非兮。
和仁崖中枢韵赋谢黄鹿泉农部
李炜（清代）

大地钟英才，文章乃司命。蒐古涵万卷，驰骋鸣时盛。

感君许结社，骚坛敬闻令。击钵撰奇句，颠倒造化柄。

胜缘讵多得，素心照如镜。寻诗复作会，藻采恣辉映。

愿言风谊高，式补《皇华》咏。将旋知几日，还问诗法正。
钱塘观灯
郑獬（宋代）

碧海芙蓉彻夜开，乱花前后尽楼台。
坐看万里河汉外，移下一天星斗来。
醉客倚栏吹玉笛，美人弄镜插香梅。
谁能飞入月宫去，捉住嫦娥不放回。
予与元均永叔君谟同年登科永叔寻人馆阁元均
石介（宋代）

网罗当日得英雄，文阵三人各立功。
海裹赤鲸疑有角，云中骐骥欲追风。
寻闻馆阁英声出，又见贤良大对通。
亦说年来畜奇业，蟭螟何计逐飞鸿。
次韵学士兄偶成
李弥逊（宋代）

炎凉岂天意，四序自乘除。
畏暑渐退舍，雄风时引裾。
据鞍惭类马，下榻喜迎徐。
吏退青灯里，犹能辨蠹鱼。
宫词
王仲修（宋代）

西池曼衍鱼龙戏，燕罢回銮近夕阳。
路远不乘双凤辇，玉鞍珠辔御龙骧。
寄兴化叶明府进卿二首
陈造（宋代）

一昨连甍较诈狙，缿筒合斗未良图。
君来嚬笑民之法，政绝锋铓古与徒。
俗变身如游建德，时清人不畏萑苻。
自公日有诗书乐，大府仍无急急符。
颂古十三首
释德光（宋代）

出得山来早是迟，却於世上讨便宜。
直饶一念超三界，好与拳头劈面椎。
九日汎舟灵岩以病且雨不克登有作
王世贞（明代）

伏枕移船秋色来，秋山空抱碧崔嵬。乾坤总负登高意，风雨难私济胜才。

谁遣紫萸供独笑，祇应黄菊背人开。欲知游赏俱陈迹，吴越双留万古台。
玉阑干
朱彝尊（清代）

玉阑干外秋蛩语，一架豆花清露。兰汤浴罢纳新凉，携纤手夜深尔汝。

绿窗人远纱空护，网暗尘，蛛丝无数。旧时梁燕也惊心，一回来却又飞去。
瀛洲雅会次刘野亭先生韵 其三
罗钦顺（明代）

分曹多暇复同游，意气驩然隘九州。佳地称为文字饮，清樽嫌及妇人谋。

毫端珠玉三千首，眼底衣冠第一流。却恐疏慵参未得，君恩交谊两难酬。
盘洲杂韵上 丽春
洪适（宋代）

纤莛小作罂，瘦壳元无粟。色丽品少双，诗成看未足。
减字木兰花·凡躯四假
王哲（金朝）

凡躯四假。便做长年终不藉。水葬鱼收。教你人咱业骨骰。这回去也。一颗明珠无有价。正是真修。稳驾逍遥得岸舟。
范增墓
陈荐（明代）

藏名羞立虎狼朝，乘鹤东依项籍豪。
愤失兰图撞玉斗，不知天命与金刀。
还家落日埋英气，回首浮云委旧劳。
百步西连陵母冢，峨峨先识泰山高。
寄呈李越缦先生
陶方琦（清代）

思随杖履集都门，花外琴书笑语温。卜宅湖塘分柘柳，采风潇水长兰荪。

千秋中垒传经业，一曲震川数醉痕。见说春城桃李艳，薰风何处不开尊。
苦寒行
释今沼（明代）

北上太行山，迢迢苦车骑。夫婿从军行，步至太行里。

羊肠讵不险，所苦寒风飞。隆冬振沙碛，渐渐吹我肌。

缯纩岂无温，所苦身独茕，寂寂守中闺。何时会良人，努力破重围。
皇后庙十五首 其一 迎神用《肃安》。
郊庙朝会歌辞（宋代）

閟宫翼翼，雅乐洋洋。牲器肃设，几筵用张。饰以明备，秩其令芳。

神兮来格，风动云翔。
宫词
张公庠（宋代）

柳放金丝搭矮槐，御沟清影见楼台。
落花流出宫城去，不似武陵容客来。
邓州西轩书事十首
陈与义（宋代）

诸葛经行有夕风，千秋天地几英雄。
吊古不须多感慨，人生半梦半醒中。
广润寺新寮
释自南（宋代）

客不赴斋招，冥心坐寂寥。
青山若厌看，白日也难消。
鹭起冲荷叶，虫竹蚀菊苗。
何年称老宿，来住此间寮。
鹿头关过庞士元庙
陆游（宋代）

士元死千载，凄恻过遗祠。
海内常难合，天心岂易知。
英雄今古恨，父老岁时思。
苍藓无情极，秋来满断碑。
冶城
范景文（明代）

访古冶城地，朝天故此宫。廊回斜落月，钟老咽凄风。

地换兴亡后，人归代谢中。情多终是累，凭吊意无穷。
况子沿檄来归舟过淮右绣衣左国录赠行以诗因
曹彦约（宋代）

金石马心锦作肠，案前合侍玉皇香。
只因淮察须裴度，不为并州戏葛强。
绣斧迩一新遣使，毡裘从此尽输王。
功成远勒燕然石，闲却江西左氏庄。
和乐天初授户曹喜而言志
元稹（唐代）

王爵无细大，得请即为恩。君求户曹掾，贵以禄奉亲。

闻君得所请，感我欲沾巾。今人重轩冕，所重华与纷。

矜夸仕台阁，奔走无朝昏。君衣不盈箧，君食不满囷。

君言养既薄，何以荣我门。披诚再三请，天子怜俭贫。

词曹直文苑，捧诏荣且忻。归来高堂上，兄弟罗酒尊。

各称千万寿，共饮三四巡。我实知君者，千里能具陈。

感君求禄意，求禄殊众人。上以奉颜色，馀以及亲宾。

弃名不弃实，谋养不谋身。可怜白华士，永愿凌青云。
秋夜舟中作
陆游（宋代）

沽酒黄叶村，炊饭红蓼岸。
居人不孰何，正作渔父看。
渔父我所羡，尚恐不得作。
读书端自痴，游宦亦何乐？四顾泽茫茫，仰视天离离。
长歌入云去，月落斗未欹。
自江源过双流不宿径行之成都
陆游（宋代）

断笮飘飘挂渡头，临江立马唤渔舟。少城已破繁华梦，老境聊寻汗漫游。

斜日驿门双堠立，早霜风叶一林秋。诗材满路无人取，准拟归骖到处留。
偈六十三首
释道宁（宋代）

经入藏，禅归海。
未足衲僧亲道底，拂袖前行归去来。
击碎重关门大启。长安夜夜家家月，
几处笙歌几处愁。
小重山令 赋杨花，答叔问殷勤之意
陈锐（清代）

密雪轻绵舞作球。西园斜日下、没人收。无端才思说风流。

寻春没，满地是闲愁。

吹不上枝头。还能将别泪、洒江州。昨来才有几萍浮。

东西水，随处且淹留。
八绝诗垂藤盖
王禹偁（宋代）

古藤何樛蟠，低荫庶子泉。
童童若青盖，挂在绝壁前。
月穿波影碎，露滴岸声圆。
晓笼使君醉，夜覆溪僧禅。
昔之好事者，为作出偶然。
人亡藤已朽，犹得声名传。
我欲移青松，植向泉眼边。
既图岁月久，复取节操全。
所为亦一时，所期或千年。
庶吾不朽名，长与偃盖悬。
晦堂心如来真赞
米芾（宋代）

此是晦堂，更无佛祖。百尺竿头，谁敢进步。无限众生，为此老误。

误不误，陕府铁牛跳出土，两脚搥胸叫冤苦。
声声慢（凤林园词）
吴则礼（宋代）

林塘朱夏，雨过斑斑，绿苔绕地初遍。叶底雏鸾，犹记日斜春晚。芙蕖靓妆粉，傍高荷、闲倚歌扇。轻风起，縠纹滟滟，翠生波面。

可是追凉月下，清坐久，微云屡遮星汉。露湿纶巾，遥望玉清台殿。白头共论胜事，须偿五湖深愿。南枝好，有南飞乌鹊，绕枝低转。
病足王嘉甫见过
周孚（宋代）

此身真是一长亭，却笑渠侬说养生。高枕从今谢奔走，短筇元自厌逢迎。

羸骸爵跃浑无日，老语蝉联倍有情。须信江州史君在，肯从篮舆见渊明。
和永叔宿斋太庙闻莺二韵
刘敞（宋代）

碧树凋零满眼秋，黄鹂飞去使人愁。翰林仙老斋房客，犹恨人间岁月流。
张使君生辰
喻良能（宋代）

绿茸红糁细团枝，天上麒麟瑞此时。
风度冕旒尝见问，威名草木自应知。
当年玉燕生燕国，他日金貂侍汉墀。
再拜祝公何所似，胜游长与赤松期。
殊像寺再依皇祖原韵
弘历（清代）

再至瞻殊像，维新焕法筵。匪因脩福业，可以悦真禅。

结揽千山外，平量五载前。鹫峰直北望，树杪郁葱然。
次德友韵
许及之（宋代）

忆昨得君和陶诗，床头细读人谓痴。二南固自立墙面，十驾亦欲鞭驽疲。

退惭作吏了无补，正使得句安能奇。有时拈笔弄纸墨，大似临敌收枪旗。

投老且愿共诗社，斗健聊欲为儿嬉。恨子寓舍苦迢递，有僧借屋无奔驰。

乞米不须烦送似，无储自足常宴如。转庵与为方外旧，仆也何翅管中窥。

岂有脩竹真可款，曷不宿雾及早披。来诗赓酬特未已，追逐登临随所之。
春暮思平泉杂咏二十首。流杯亭
李德裕（唐代）

激水自山椒，析波分浅濑。回环疑古篆，诘曲如萦带。

宁愬羽觞迟，惟欢亲友会。欲知中圣处，皓月临松盖。
鹊桥仙·玉叶流芳
佚名（宋代）

玉叶流芳，金枝孕秀。那更婺星临照。果然谪降月宫仙，四叶蓂、留春半後。双麟奇妙，传若速肖。彩戏萱庭右。行膺世宠更轩昂，看存锡、金花鸾诰。
享庙诗
余靖（宋代）

祼献遵彝典，时思展圣谟。猗那百世祀，孝爱万邦孚。

礼盛郊丘配，感因霜露濡。承祧光德劭，进册报仁劬。

想见先猷远，恢弘介福俱。明灵钦至治，纯嘏被欢呼。
送孙莹京监擢第归蜀觐省
刘长卿（唐代）

适贺一枝新，旋惊万里分。礼闱称独步，太学许能文。

征马望春草，行人看暮云。遥知倚门处，江树正氛氲。
同朱老步郭外人家留饭西畴草堂 其一
吴之振（清代）

西畴诗老话幽居，一笑扶筇兴未疏。村市经过残劫后，草堂重醉落镫初。

定知鱼乐能千里，已办农忙共一锄。底用榜门坚谢客，霜寒谁肯问籧篨。
春雨 其一
谭宗浚（清代）

侧侧微风澹澹烟，彻宵疏雨总堪怜。一春况味如中酒，三月轻寒未卸绵。

里巷时光祈麦处，山棚生计焙茶天。绿阴如幄花如雾，争遣诗人不惘然。
钟吾驿晚思
皇甫涍（明代）

遥山白云外，古驿青林端。
惆怅川鸟尽，苍然多暮寒。
二月廿二日冒雨发天长断桥乱水经涉甚险
陆深（明代）

软舆笼雨破春寒，烟水江淮路百盘。桥断正怜羸马度，云深疑有老龙蟠。

行边白发和愁长，望里青山带湿看。为问阴晴成底事，鹪鹩终羡一枝安。
读《史记》四十首 其六 垓下歌
张晋（清代）

四面楚歌惊入耳，夜半英雄帐中起。帐中起，对酒歌。

盖世气，全消磨。骓不逝，涕滂沱，虞兮虞兮奈若何！

锦衣平日不曾湿，数行独为美人泣。垓下歌，声未已，鸿鹄又闻汉天子。

四皓偕来羽翼成，谁能遣此儿女情。目送手指心独苦，吾为楚歌若楚舞。
和阎聚奎子游学万军
唐穆（明代）

丈夫到处是豪游，万卷生涯此担头。道大浑忘天地老，心閒那解利名休。

岩封去去黎侯胜，桃李森森狄圃收。一枕诗成君正别，锦囊端副友生求。
雨后小斋独坐
王德馨（清代）

檐溜初停日已斜，坐看树影上窗纱。悠扬琴韵风敲竹，滴沥脂窗雨洗花。

老去世情如嚼蜡，春来诗思又萌芽。小斋莫更嫌岑寂，鼓吹新添两部蛙。
次韵次律兄除夜述怀 其二
沈与求（宋代）

饯岁邻翁席屡移，拍歌犹听夜深归。尊浮冻蚁霜逾重，林噪寒鸦日未晞。

剩叹飞腾怜杜老，过为孤愤陋韩非。干戈满眼伤时节，遣戍长闻赋采薇。
少日
刘克庄（宋代）

少日关河要指呼，晚归田里似囚拘。
气衰不敢高声语，腕弱才能小楷书。
座有老兵持共饮，路逢醉尉避前驱。
子元兄弟何为者，自是嵇康处世疏。
题黄氏节妇卷
王缜（明代）

睢鸠飞鸣各有止，鸿雁失群终不起。鸟兽异类尚如此，何况人不万物始。

生当取义义即死，一死不忍何难尔。嗟奈何，老亲稚子受人遣托宁忍毁。

子既立成事可倚，而今瞑目无愧矣。
句
周元范（唐代）

路出胥门深浅浪，月残吴苑两三星。石桥路上千峰月，山殿云中半夜钟。
遣怀
杜荀鹤（唐代）

驱驰岐路共营营，只为人间利与名。红杏园中终拟醉，

白云山下懒归耕。题桥每念相如志，佩印当期季子荣。

谩道强亲堪倚赖，到头须是有前程。
兰亭四首 其三
李寄（明代）

寻常脩禊事，兹地以人传。急湍清流在，崇山峻岭然。

帖空争赝迹，诗幸罄名篇。我入兰亭会，高吟肯后旃。
红头紫
贾似道（宋代）

红头紫翅最刚强，项若朱砂腿浑长。牙齿湾尖桑剪样，秋冬历遍莫能当。
送茶化士
释慧空（宋代）

正味森严来处异，丛林多用显家风。
赵州一味客心尽，风穴三巡主意浓。
要使人人开睡眼，且烦小小现神通。
郝源北苑大云际，尽入吉山茶椀中。
赠魏衍三首
陈师道（宋代）

崔蔡论文不足过，新诗平处到阴何。
宁须万户权轻重，不待千篇一已多。
酬窦拾遗秋日见呈（时此公自江阴令除谏官）
皇甫曾（唐代）

孤城永巷时相见，衰柳闲门日半斜。

欲送近臣朝魏阙，犹怜残菊在陶家。
秋怀（六首）
陈基（元代）

秋夜何迢迢，摇摇不能寐。
起坐弹孤琴，写此千古意。
《鸣凤》久寂寥，《猗兰》亦憔悴。
往圣既莫作，后贤孰当继。
独怜商山翁，去去复遐逝。
空谷亦何有，紫芝聊可饵。
如何末路中，亦堕留侯计。
羽翼倘不成，鸿鹄将垂翅。
苟可利生民，宁辞暂纡辔。
区区后世名，于翁胡足记。¤
次韵张守秋怀四首
刘子翚（宋代）

岁事何仓卒，微吟寄各情。
野耕方刈熟，邻酿已沽清。
归雁年年急，寒烽处处明。
予衰倦流转，梦想玉阶平。
送同年杨元直持宪节湖南二首
冯时行（宋代）

犹记琼林插赐花，云霄翮断进涂赊。
形归静定几生柳，道叩虚无类煮沙。
晓落秋风惊白发，病瞻南极记丹砂。
愿分九鼎刀圭刀，留得残年老种瓜。
次韵陈荣绪同倚钟楼晚望别後明日见寄之作
黄庭坚（宋代）

天外僧伽塔，斜辉极照临。
恁栏随处好，残雪向来深。
青草无风浪，枯松半死心。
衡阳有回雁，他日更传音。
挽李泰发参政三首 其三
曾几（宋代）

道义曾无间，因依遂有连。旋闻新雨露，亟返旧林泉。

父老门庭下，儿孙几杖前。不令成此段，泣涕问苍天。
送薛六暂游扬州
刘商（唐代）

志在乘轩鸣玉珂，心期未快隐青萝。

广陵行路风尘合，城郭新秋砧杵多。
百字令 忆母
熊琏（清代）

惊心触目，记去年此际，高堂痛苦。别后凄惶多少事，更与何人苦数。

大梦醒时，爱缘断否，竟忽飘然去。画图空挂，依依相对无语。

便是海北天南，追寻有路，泉下知何许。血泪一笺谁与寄，风送纸灰如雨。

望影摹声，疑踪问迹，梦里浑难据。魂招不返，五更凄断钟声。
秋日有怀王碧云
金逸（清代）

落尽芙蓉景物非，妆台晏起思依依。雨深别馆虫声急，月冷吴江雁到稀。

病畏新寒张晓幔，瘦拈旧线改秋衣。生涯近日君知否，一缕炉香息众机。
答王及之贤良见寄
慕容彦逢（宋代）

公圭侯印人所优，利锁名缰吾所羞。耿耿有怀非隐忧，思得佳士从之游。

今年折腰来佐县，辞采接君心自见。怀刺过寻不问程，剥啄扣关谐所愿。

谁云白首交如新，倾盖相逢如故人。囊中制作绝伦类，和璧隋珠无足珍。

心醉归来书文室，却怪前宵梦椽笔。至音寂寞知者稀，安得论文永足日。

可嗟吏道事奔驰，信信不见元紫芝。

胸襟不复忧鄙吝，圆缄寄我愁霖诗。得诗三复云笺卷，喜气填膺光满面。

一首能轻万户侯，绿发幸交三语掾。我今尔耳何为哉，汗漫如君心自灰。

为君挹尽双溪水，不发纤尘污两耳。
虢州送天平何丞入京市马
岑参（唐代）

关树晚苍苍，长安近夕阳。
回风醒别酒，细雨湿行装。
习战边尘黑，防秋塞草黄。
知君市骏马，不是学燕王。
阙题
赵鹤随（明代）

龙津风致富江春，万丈丝纶一葛巾。云影诸天归画幅，传家谁谓羡黄金。
梅山弟池边醉吟
陈著（宋代）

两冈衔口水流唇，茅屋三间松四邻。
花影落池尘外境，鸟声喜客静中春。
生涯已付桑林旧，活句还随菜酒新。
滋味悠长有兄弟，不知山外更何人。
上巳溪泛
方岳（宋代）

舴艋舟轻暖欲酣，鸬鹚杓重老何堪。
风霜两鬓五十五，杨柳几番三月三。
禊帖又逢今癸丑，兰亭仍是旧东南。
死生政亦寻常事，却笑诸贤苦未谙。
子修步屧相过属疾不能倒屣戏赠
沈与求（宋代）

簿书日在手，佳思挽不留。
而能痛拨置，时来访清幽。
古木占城阴，一曲萦寒流。
落影插清泚，绿荫亦已稠。
结亭坐蟠石，傲兀忘拘囚。
雄谈功名外，俊气横九州。
事故未应尔，长恐坐阻修。
造物小儿相，妒我得暂休。
河鱼竟中溃，午枕犹扶头。
双凫飞舄声，历历过墙陬。
此兴岂复浅，何当起从游。
试令开丈室，子能问疾不。
闲居 其一
赵铭（清代）

新营小筑十年余，棐几湘帘得静居。秘阁评花皆史例，草堂话静亦仙书。

避人柳下偏宜锻，叠石梅根未许锄。长日闭门无一事，自开绣帙曝蟫鱼。
喜吉上人至
寇准（宋代）

邺北至夔城，三千里外程。
劳寻苦吟伴，独入乱山行。
楚水秋无际，巴猿衣有声。
逢师不能寐，因话故乡情。
长相思·山一程
纳兰性德（清代）

山一程，水一程，身向榆关那畔行，夜深千帐灯。
风一更，雪一更，聒碎乡心梦不成，故园无此声。
问源草庐咏 其二 风阁松涛
王颖锐（清代）

小阁涛声涌，寒钟入夜和。不逢苍叟怒，常带白云过。

句曲兴不浅，天台路几多。良宵惊启户，或恐是鲸波。
小圃杂莳药草偶成四律 其三
薛蕙（明代）

百药畦边一草堂，荷锄抱瓮送年光。红垂枸杞枝枝满，绿袅菖蒲节节长。

雨霁云芽偏动色，风来石蕊故添香。五符不识三天字，更乞仙人别寄将。
访赵景文不值
陈著（宋代）

见了西山叹复歌，老天元不奈人何。
一身死护松楸活，满眼生来兰玉多。
忍处要如顽铁石，平生能定恶风波。
世閒终有安时节，细把林泉岁月磨。
瓜洲逢计廷玉同渡江宿玉山楼下叙话达旦
张弼（明代）

前行久矣又同行，迟速无常莫算程。握手江心增感慨，玉山楼下话深更。
客舍喜雪呈邵稽仲
赵鼎臣（宋代）

和气先来慰旅人，中宵温暖便知春。但疑造化回天地，岂料风云动鬼神。

洗濯萌芽归草木，扫除瘴疠入埃尘。隔墙似听闾阎说，邵父朝来喜色新。
万卷堂
释居简（宋代）

吾闻先进之野人，耕养之外三年通一经。区区三六一十有八载，六经未必皆知津。

猎猎牙签三万轴，当时想见从头读。若将有限趁无穷，偃鼠饮河徒满腹。

何如一笑俱忘言，文字洗空如露蝉。等闲一嗅尽其要，萧郎馀习三生前。

万卷堂中浩如海，一点胸中无芥蒂。茏葱初日上阑干，坦腹便便日中晒。
次韵庾使左史中书行部二首
刘克庄（宋代）

朝回暖律变严冬，应念闽风与蜀同。
丛棘冤皆为洗雪，发棠惠遍及饥穷。
冰寒吏胆照天烛，泉涌诗肠饮润虹。
帝遣二星临七聚，不妨击壤和元丰。
星源八景 其二 绣水秋波
胡炳文（宋代）

星源沄沄从东来，逶逦弯北势欲回。水上无风自成谷，星溪此观何奇哉。

化工妙手元不露，刺破练溪能几步。世间儿女巧己多，楼头针线月中度。
自公堂诗
王之望（宋代）

丛石当轩峙，横池傍砌深。
还将修竹绕，半入古榕阴。
昼堂风澜皱，宵怜月影侵。
聊纾江海志，寄此小山林。
子夜四时歌·自从别欢后
佚名（南北朝）

自从别欢后，叹音不绝响。
黄檗向春生，苦心随日长。
送秀州海盐知县李寺丞
梅尧臣（宋代）

吴帆千里去，邑屋富鱼盐。
霜鹤亭皋唳，风乌海客占。
沧凉朝日近，紫翠晚山尖。
若过陆机宅，寒芜应不嫌。
和用明梅十三绝
胡寅（宋代）

宁须较短复论长，拖白施朱亦两忘。
有羡广平能草赋，病来无绪不成章。
幽居即事九首 其四
陆游（宋代）

小硙落雪花，修绠汲牛乳。幽人作茶供，爽气生眉宇。

年来不把酒，杯榼委尘土。卧石听松风，萧然老桑苧。
题龛岩十咏 其一 读书岩
滕斌（元代）

巉岩石室潋江东，昔隐唐官越国公。胜迹不磨遗像在，书声时落半天风。
题孙谷桥墦间图
楼钥（宋代）

墦间不足又之他，犹自施施骄室家。
齐国一人如许尔，宁知后日事如麻。
挽赵仲白二首
刘克庄（宋代）

昨吊寝门外，莱妻泣最悲。
因言儿上学，复为墓求碑。
零落烧丹诀，凄凉哭鹤诗。
托孤朋友事，非谓刀泉知。
乳洞
查礼（清代）

临源城西南，山阜连峉峉。十里村坞幽，所历如有获。

乳洞最称奇，理我双蜡屐，步近玉溪桥，耳根泻漰湱。

洞门敞而圆，钟乳垂累百。左右两径通，中抱一泓碧。

泓水生巨潭，潭光射千尺。冬夏不涸流，绿净浮鲜鲫。

二桥接方坛，坛平堪布席。濯足俯清泉，恐扰蛟龙宅。

凭眺豁双眸，浩荡拓胸膈。万象皆澄空，身若与凡隔。

洞尾石成田，仙迹开阡陌。惟当种石芝，灌之以石液。

岩口多摩崖，年深苔藓积。我固好事者，古人亦同癖。

岁月易云迁，对景悲过客。搜剔石湖句，徘徊感今昔。

出洞复入洞，磴道陡且窄。云气冷逼人，滃郁沾衣白。

最高洞腹广，阳崖当户坼。披榛拾级登，烟霞栖乱石。

山下藏花宫，森森围翠柏。绀壁沿深涧，轩窗倍静僻。

暝色澹遥岑，鸟归送日夕。秋风振疏林，落叶声策策。
辞众偈
释法明（宋代）

平生醉里颠蹶，醉里却有分别。今宵酒醒何处，杨柳岸晓风残月。
送黄仲武尉青城
李流谦（宋代）

书生一第如登天，如君何啻坂走圆。
要知笔头有河汉，向来元未窥微澜。
得官莫厌百僚底，水激三千众此始。
白藤肩舆照路光，小慰当年择邻意。
岷山势压西南坤，霞裾风袂潜仙灵。
公余有暇纵幽讨，为我一吊张白云。
题湘山樵寓
夏原吉（明代）

扁舟当夏来姑苏，寥寥萍水交游疏。有翁老大相过访，桃花染游霜染须。

谓是非熊叟，不钓磻溪鱼。谓是空桑子，不把莘野锄。

煮茶延坐问所以，乃云我是幽潜徒。本来生长湘江侧，诗礼传家有遗则。

早年酷厌流俗群，遂入湘山作樵客。清泉白石学砺斤，残樗朽栎聊充薪。

风时一笛弄寒月，日暮片席眠晴云。会稽太守了弗羡，少室山人尤所贱。

此身只与溪山亲，养素含贞毕初愿。柰何陵谷忽变迁，弱蓬不为狂飙怜。

东飘西泊失故所，栖栖留滞吴城边。吴城嵯峨烟雾塞，一住多年归未得。

回观往日樵游林，桑梓迢迢天宇隔。天宇隔，情瞿瞿，海筹满屋头毛枯。

望云长羡飞鸟逝，临流深念游鱼徂。闻君亦是湘中士，故尔相从话行止。

君能为我写幽情，庶免他年愧乡里。吁嗟翁兮胡尔言，人生出处非偶然。

吴湘万里虽异地，吴湘一日还同天。翁不见古豪杰，掉臂常嫌穹壤窄。

倦来到处即为家，那问青齐与吴越。况翁旧作湘山樵，心閒志逸身逍遥。

如今终老东吴地，清风亹亹谁能高。愿翁永诵考槃什，飞鸟游鱼毋念及。

唐虞在上时雍熙，会见褒书下州邑。
铜雀台辞
赵汝燧（宋代）

屋一百间台十丈，岧峣突兀九霄上。明月空照八尺床，几点酸风摇穗帐。

离宫金锁掣不开，美人红粉今成灰。兰麝分恩销馀馥，铜雀飞去无时回。

太官朝暮荐酒脯，迷魂尚爱残歌舞。恋恋西陵一抔土，上马横槊平日诧英武。
偈颂一百二十三首
释崇岳（宋代）

道人相见，如如不变。
同气连枝，略通一线。
笑揖飞来峰，大家看佛面。
春晓杂兴
朱淑真（宋代）

挑尽残灯梦欲迷，子规催月小楼西。
纱窗偷眼天将晓，无数宿禽花下啼。
大安门诗
葛胜仲（宋代）

飞观横空数百间，强扶衰病一跻攀。非移阊阖从天界，应堕蓬壶自海山。
送陈靖中舍归武陵
王安石（宋代）

知君欲上武陵溪，水自东流人自西。
到日桃花应已谢，想君应不为花迷。
题段郁文雪石
胡长孺（元代）

白云飞来著春空，翕霍变化生奇峰。朝曦照耀舒复卷，碧华忽拥玻瓈宫。

秋潮初壮明于雪，千雷动地吴山裂。涛头出海夕阳微，百炼青铜浮玉玦。

云容涛势伟且奇，乍出乍没须臾时。乾笃雪山白盈尺，晴天万里窥蛾眉。

似识诗翁作诗苦，独拥清妍照环堵。河翻月落夜未央，如虹光气飞屋梁。
陈文正
岳珂（宋代）

隆兴圣主临盛朝，元臣堂堂冠蝉貂。镇抚百度服天骄，九鼎安固屹莫摇。

凛然遗墨松后凋，美锦不裼璞不雕。百年攸熺均童妖，惜我乔木屈艾萧。

围棋赌墅意自消，后来伟迹何岧峣。我来郿坞鸟焚巢，乃见拱璧污脂膋。

卷藏再拜刻琰瑶，百花藩溷随飘飘。愿续洛谱从午桥，不问处所知春饶。
水调歌头
利登（宋代）

日月换飞涧，风雨老孤松。千岩万壑秋重，白气接长空。一笑掀髯徐起，苍珮腰间相照，犹自涌晴虹。桑海几番覆，人尚醉春风。

横白石，结绿绮，送飞鸿。十年梦事消歇，长剑吼青龙。却笑人间多事，一殼蜗涎光景，颠倒死英雄。云日空蒙里，玉鹤任西东。
雨中再贻孟奇公干静父孟郁
区大相（明代）

六旬积阴雨，九土重怀襄。势挟千崖下，声连三殿长。

楚南飞石燕，齐北舞商羊。落电牵雷奋，高天吝日光。

鱼龙喧大泽，蛙蚓聚中堂。奔溜成方沼，颓廊毁半墙。

未昏先秉烛，避湿屡移床。结驷妨端木，持粮候子桑。

涉深思假筏，就浅怯褰裳。经夏苔花碧，先秋木叶黄。

晤言徒阻绝，忧思久旁皇。珠桂频为客，风波滞异乡。

郁蒸翻助暑，淅沥乍生凉。旧恨滋幽独，新诗会激昂。
从叔郎中諴辍自秋曹分符安陆属群盗倡炽流毒…因有寄献
郑谷（唐代）

华省称前任，何惭削一麾。沧洲失孤垒，白发出重围。

苦节翻多难，空山自喜归。悠悠清汉上，渔者日相依。
宇文德济约游财富庆值客不果从德济有诗次韵
李流谦（宋代）

跨海仙人安在哉，幽寻款款不须催。
云萝有约遽相失，杖屨几时能独来。
半日清谈容易废，百年幽抱若为开。
新诗小慰参差恨，快读聊将劝一杯。
酬江叔载见寄韵三首 其三
张仲深（元代）

元日雪如泥，山林玉作衣。柳梢春尚浅，香絮晓先飞。

顾我邻无蹇，知君厩有肥。而还许借我，一策到山扉。
出狱李生来谒出百丈汾阳二像为示因而摹之作此时即欲还谷山
释德洪（宋代）

一钵寄城市，皤然须鬓长。风埃穷百丈，翰墨老汾阳。

家在青松岸，门连白鸟行。知谁施舟尾，载我下沅湘。
次韵王才元陪季申枢密诸公游东山之作
李弥逊（宋代）

游云本无心，时为晴山留。
我曹等云闲，变作寻山游。
驾言出城阙，古寺聊相投。
摩挲铸金像，不知几春秋。
行行及佳境，真成上扬州。
追随况当人，华胄皆通侯。
高名迈姚宋，馀事卑曹刘。
向来金銮御，一一亲垂旒。
如何丘壑中，乃与猿鹤俦。
寒威靳山秀，幽处不可求。
清溪访鹿迹，古涧窥龙头。
枯藤路断磴，未上愁吴牛。
人言昔仙去，疑是竹务猷。
云昏看山眼，欲展还复收。
伊予岸穴走，南北万里遒。
烟霞入膏肓，瞑眩不可瘳。
群公上界侣，解后天南陬。
敢言同心臭，长抱躐等羞。
心知造物戏，驽骀间骅骝。
鹤书偶未下，爱日尚可偷。
花风起群萌，枝上春欲流。
更催小槽红，一笑非人谋。
南郊庆成口号二十首 其十二
周密（宋代）

喜看回仗自青城，十里东风五色云。露布西来天一笑，舆图新复广安军。
赵中丞折枝图 其三 芙蓉
马祖常（元代）

馆娃宫里醉西施，不觉秋生水殿时。酒病却嫌丹粉恶，洗妆天上影娥池。
孙膑
徐钧（宋代）

百年家学妙兵机，知彼犹怜己未知。
绝爱奇功成砍树，何缘卫足不知葵。
林下十二子诗 昌阳子仙
王十朋（宋代）

天上星郎字子仙，结根拳石傍清泉。豨苓方入医师手，谁识仙姿解引年。
以正赐库蒲萄醅送何斯举复次其韵 其三
韩驹（宋代）

蒲萄酒用春江水，压倒云安曲米春。未解敲门问奇字，一杯聊醉草玄人。
次宋居卿韵寄题灵岩
刘公度（宋代）

十里灵岩翠路阴，当时登陟到云林。佛衣化铁存真迹，锡杖流泉慰渴心。

山拥精蓝多胜概，松含清籁少繁音。归来每厌红尘扰，梦寐犹能去远寻。
秋夜闻砧
游朴（明代）

数声鸣雁下秋原，寂历䟱灯对掩门。满院星河惊独夜，谁家砧杵度黄昏。

愁催月下鸣机急，响乱霜前落木繁。故国十年归未得，授衣时节倍伤魂。
对御歌
陈抟（宋代）

臣爱睡，臣爱睡。
不卧毡，不盖被。
片石枕头，蓑衣铺地。
震雷掣电鬼神惊，臣当其时正酣睡。
闲思张良，闷想范蠡，
说甚孟德，休言刘备。
三四君子只是争些闲气，争如臣向青山顶头，
白云堆裹，展开眉头，
解放肚皮，但一觉睡。
管什玉兔东升，红轮西坠。
暮抵汀州诘旦与成子分道
周茂源（清代）

暝螟方停辔，劳歌易感伤。怪禽樗社里，孤犊火田旁。

淡月啼螺女，阴风舞蜃郎。那堪同旅别，明发尉佗乡。
溯水帘洞过月溪寺
欧必元（明代）

寻幽步蹊径，日落林已昏。既陟高冈巅，复寻古洞门。

岩空缺题咏，室静漱泉源。飞湍悬小瀑，白云映华轩。

月出山始白，琼觞盈金尊。彷忽方员上，羽鹤相翩翻。

宝刹争依恋，万法宁独尊。沧桑有迁变，至此乃长存。
元夕有感
吴芾（宋代）

当涂连岁看烧灯，又见洪都烂满城。
紫陌人疑春欲晓，清宵天放月争明。
老逢好景知能几，暗数流年只自惊。
亦拟樽前成一笑，吾衰无复旧心情。
油纸灯二首
贾似道（宋代）

头圆腿壮遍身黄，翅滑如油肉带苍。
牙钳一对如红色，此物虫中是霸王。
送利监收
释文准（宋代）

开眼合眼，道契寰中。
东行西行，禅非物外。
大仰插锹叉手，靴里禅指头。
南泉把鎌刈茅，谁人知此意。
今也道不及古，僧僧解数满肚。
但寻雪月风华，失却昔年活路。
不能返照回光，光界{左田右此}卢全露。
阿呵阿，笑倒利头陀，
风前月下啰哩啰。深夜处分诸火客，
你看是甚麽火色。
七夕前二日焚香夜坐听张无名侍儿吹箫
邓云霄（明代）

吹箫延爽籁，一半是商音。清夜寥寥永，长河澹澹阴。

篆烟浮月上，凤曲度云沉。试问停梭女，能忘弄玉心。
醉蓬莱
百兰（宋代）

怪柳吟翻雪，梅笑冲寒，郁匆如彩。还是瑶池，宴神仙俦侣。罗幕彩掀，绣帘低揭，按霓裳宫羽。宝炷熏浓，佩环声颤，凤飞鸾舞。

犹记年时，玉箫吹彻，并驾萧郎，共骖赢女。旋捧麒麟，种旧家前武。政了摘星天上，早约个、嫦娥住。妆点华堂，双扶醉玉，黑颠如许。
张孝子歌为尚宝司丞张信赋
金幼孜（明代）

我闻山东张孝子，早岁衔哀报严父。昊天罔极恩莫酬，教育维严赖慈母。

母年未艾孝弥敦，奉盈执玉心所存。鸡鸣问寝候堂前，婉容愉色如春温。

綵衣娱侍供调膳，从容食饮频相劝。每怀鹤发未成霜，筋力愈强身愈健。

三春慈竹阴满堂，萱草含绿凌冰霜。板舆缓挽向东风，穿竹看花清昼长。

花前酌酒仍高歌，寿觞迭进慈颜和。子孙满前母更寿，此乐人间真不多。

朅来孝亲名誉起，奉檄作官亲更喜。紫诰回鸾下五云，诏书褒锡光闾里。

九重亲切掌帝符，日趍琐闼鸣佩琚。况闻伯兄更脱略，十年执戟侪金吾。

近者受命殄贼曹，南征万里清海涛。弟兄忠孝有如此，一心只欲愉勤劳。

古来事君违所亲，事亲宁复能忠君。子今际遇事明主，得禄奉亲逾古人。

嗟哉孝子不易得，勖子终养崇明德。何时升堂为母寿，更作长歌写胸臆。
和后村书窗韵四首 其二
林希逸（宋代）

乍可轮生角莫驰，蓑衣好在不妨披。相寻日月急如箭，休笑尘埃钝似椎。

老去诗篇多感慨，古来书卷几兴衰。箪瓢乐处虽难会，却是知之亦好之。
东望
赵嘏（唐代）

楚江横在草堂前，杨柳洲西载酒船。两见梨花归不得，

每逢寒食一潸然。斜阳映阁山当寺，微绿含风月满川。

同郡故人攀桂尽，把诗吟向泬寥天。
九华山 其三
王十朋（宋代）

我在芙蓉山下家，四年秋色隔天涯。如今渐觉乡山近，已见芙蓉吐九华。
送李方东归（即故李校书端亲弟）
卢纶（唐代）

故交三四人，闻别共沾巾。举目是陈事，满城无至亲。

身从丧日病，家自俭年贫。此去何堪远，遗孤在旧邻。
偈颂四十一首
释普宁（宋代）

心随万境转，转达实能幽。
随流认得性，无喜亦无忧。
山僧官差不自由，只得随流入流。
次韵和庆善游圆觉寺归四首时仆亦方自径山归 其三
葛胜仲（宋代）

招提行问道，末学倦编蒲。不际方为际，应无令尽无。

归来聊自赋，隐去谢人呼。宦路分夷险，平生谁识途。
呈菊坡先生陈枢使
宋伯仁（宋代）

但知猿鹤伴闲居，不觉忧时鬓已疏。
对客怕言今日事，挑灯重读少年书。
楼迎山色诗堪画，门对梅花月共锄。
相业累兴明主意，先生只恐自踌躇。
偈颂一百三十六首 其二十七
释惟一（宋代）

狮子吼，无畏说，百兽闻之皆脑裂。
谒金门·愁万叠
黄机（宋代）

愁万叠。春在雨条烟叶。翠袖倚风寒霎霎。傍阑看乳鸭。何处一声啼鴂。架上荼欲雪。绣被薰香香未歇。可怜音信绝。
过鸿沟
杨杰（宋代）

楚汉区区别土疆，谁知盛德胜兵强。乾坤混一归真主，郡国平分亦假王。

地底泉源通汜水，道旁碑石属荥阳。如今四海都无外，农入春田失战场。
论语·君子不器
陈普（宋代）

大学真儒耻小成，一源体用要流行。
当知万物备於我，真自修身至治平。
文姬归汉图 其二
萨大年（清代）

不惜千金赎蔡姝，阿瞒高义古今无。独怜他日王髦剑，北海何曾贳两雏。
古冈八景选四 其四 江门晚渡
何龙祯（明代）

白沙芳迹重徘徊，试上先生旧钓台。嘉会楼前花拂路，小庐山外月如杯。

使臣去后半荒草，鸟鹊啼时惊落梅。晚棹欲归归未忍，莫教稚子频相催。
解红 呜鹤余音卷一
三于真人（元代）

混元朴裂。转四生六道何时彻。翻躯改壳，杳冥中万度生灭。皆因父母，匹配阴阳合精血。胞衣内，感成胎孕，形自结。不知谁腥臭穴。认作自家好宅舍。钻头扑人轮回劫。任形骸贩骨，高似山叠。学道修真莫着邪，休言龙虎，罢讲龟蛇。莫寻婴姹。收拾起四象三车。刀圭铅汞，水火黄芽并白雪。百般呼吸，神和气化弄舌。性中母令一物添，心上常教万缘绝。孤然独显沉沉月。放灵明晃朗，无障无遮。
秋夜对月寄僧特
鲍溶（唐代）

忆见特公赏秋处，凉溪看月清光寒。

今夕深溪又相映，特公何处共团圆。
即事
释绍嵩（宋代）

残日住孤馆，虚廓绕几乃。
沙鸥背人去，江雨带潮来。
古驿怪藤合，霜花错节开。
时因念衰疾，独与暮猿哀。
戏咏高节亭边山矾花二首
黄庭坚（宋代）

北岭山矾取意开，轻风正用此时来。
平生习气难料理，爱著幽香未拟回。
戏题欧阳公厅前白鹤
刘敞（宋代）

明公双鹤未易知，志在赤霄万里外。低头啄泥不自聊，拊翼向人几可爱。

北风崩云三尺雪，侧睨天池颇愁绝。不忍凫雁争稻梁，误讥燕雀附炎热。

答公厚意终一飞，万人仰首公看之。
立春内中帖子词·皇帝阁
王珪（宋代）

春入东郊晓望明，霏霏新雨点初成。
野农岂解知尧力，惟喜年来垅易耕。
雁山纪游七首 其七 宝冠灵云二寺
薛嵎（宋代）

夜钟寥阒远相闻，古佛青山自结邻。片石挂空平可渡，两峰侵汉立如人。

云归荡顶无多路，僧住岩根老此身。为忆龙湫重回首，来看瀑布独逡巡。
绝句 其二
富直柔（宋代）

洛陈花骨巧裁诗，曾把梅篇为玉墀。未说他年调鼎事，只今身已凤凰池。
菩萨蛮 闻霞芝于归，作此寄贺
殷秉玑（清代）

良缘千里丝牵定。客中巧把丝萝订。君子气干云。清操自出群。

绿窗春色丽。眉谱修成未。道蕴解吟诗。玉郎合唱随。
舟行西湖诗赠诸友
白玉蟾（宋代）

二十年来云水身，今凡七度踏京尘。
丝长岁月能多少，粟大功京徒苦辛。
白日戏陪人世事，绿烟锁断洞门春。
云岩月岫今何处，一听猿声一怆神。
水部何郎中知鄂州
杨亿（宋代）

褒博衣冠汉大儒，三千奏牍到宸居。
郎官起草归华省，女史焚香伴直庐。
出守新恩龟顾印，趋朝旧路雉随车。
便分符竹從鸾掖，应有壶浆待隼旟。
赐对移时亲斧扆，随行兼两载图书。
淮南落木摇鞭裹，湓浦分风挂席初。
郡阁平窥汉阳树，盘餐频薦武昌鱼。
聚徒南郡傳经盛，携妓东山退食馀。
天阙九重悬梦想，江关百战见邱墟。
清曹祖德诗人后，时寄新吟一起予。
中秋双黄寺道中
王显绪（清代）

盼到良宵仍客边，匆匆鞍马夕阳天。一环水曲丛烟远，十笏山尖吐月圆。

断续钟声梵王刹，高低帘影酒家廛。去年此夜经行地，今日重来觉宛然。
客有自燕而归哀其老而赠之
常建（唐代）

羸马朝自燕，一身为二连。忆亲拜孤冢，移葬双陵前。

幽愿从此毕，剑心因获全。孟冬寒气盛，抚辔告言旋。

碣石海北门，馀寇惟朝鲜。离离一寒骑，袅袅驰白天。

生别皆自取，况为士卒先。寸心渔阳兴，落日旌竿悬。
出匣中剑弹示李九倩
韩上桂（明代）

一别荆轲去，匣尘埋至今。为君重拂拭，飋飋动龙吟。
鸂鶒
李中（五代）

流品是鸳鸯，翻飞云水乡。风高离极浦，烟暝下方塘。

比鹭行藏别，穿荷羽翼香。双双浴轻浪，谁见在潇湘。
独立
魏礼（清代）

皓月穿山屋，影缺光有余。盈盈生远寒，山川淡以虚。

中有百结生，对之不能舒。四顾但寂寥，清风吹我裾。

举首望明月，俯首视微躯。
恭谢庆成诗十阕
武衍（宋代）

大官宣劝礼优宽，中殿刀嫔各尽欢。
和气满城天色好，不妨直际晚回銮。
一剪梅 中秋寄德媗侄女
周贻繁（清代）

良夜西风动别愁。分付金尊，一寄离忧。画屏秋满桂香浮，月映潇湘，人在吴头。

别久清霜结鬓稠。醉不成眠，梦也无由。片云飞尽意悠悠。

网得江鱼，未解传邮。
腊日出猎近交
韩琦（宋代）

悲风吼林霜草白，杀气棱棱惨空碧。因畋讲事比其时，况值嘉空农已隙。

暂整和门出近郊，猎猎旌旗原烧赤。狩场一望天四垂，貔虎意豪犹恨窄。

鼓动围开翼复箕，人知部分如刀划。飞刊窜伏不得暇，狡兔幸生徒奋掷。

饥鹰眼捷翅头健，下鞲风发无虚搦。鹘拳交击或未仆，继嗾韩卢追以咋。

忽穿丛薄失所捕，耻焉便纵摩霄翮。不似寒鸱得腐鼠，傲然直视鸳雏嚇。

乌鹑鹊雉曷足数，亦有晨风竞搜索。其间骇兽欲陵突，焊卒争趋矜手格。

前驱返旆弗及舍，邱山大委虞中获。翻车泻酒犒士众，万刀刲肉恣燔炙。

塞防寓令岂徒然，不在诗人刺荒癖。王者设官犹取众，大奸宿猾许擒扼。

乘时废职莫自效，勿谓鸷鸟无全策。别有老狐智计巧，只就高城营窟宅。

疑冰识扱行步稳，此日胡由见踪迹。雕兮雕兮未得志，将军愤懑如何释。
寄毫州秦伯镇兵部
邵雍（宋代）

酒涵花影满巵红，泻入天和胸臆中。
最爱一般情味好，半醺时与太初同。
招陆务观食江西笋归有绝句云色如玉版猫头笋味抵驼峰牛尾狸归向妻孥誇至夕书生寒乞定难医戏和
周必大（宋代）

东厨日日厌侯鲭，却羡萍齑捣韭根。如我乃真寒乞耳，只知肉味笋殊村。
狱夜书愁敬呈吴少槐吏部
卢柟（明代）

天帝一震怒，贰负缚暝间。
石室梏两足，仰无日月攀。
我稽浔阳囚，迢迢如玉关。
妻女阻会面，何时复生还。
卫水东北流，日夜恣漰濞。
如何来枕上，化作万行泪。
申包哭秦庭，七夜救楚地。
掩面今三年，犹为蒿里质。
天命安可知，长吟慰憔悴。
题惠山
白珽（元代）

名山名刹大佳处，绀殿翠宇开云霞。
陸羽廼事已千载，九龙诸云元一家。
雨前茶有如此水，月里树岂寻常花。
奇奇怪怪心语口，无根拄杖任横斜。
蓦山溪·清都绛阕
张孝祥（宋代）

清都绛阕，我自经行惯。璧月带珠星，引钧天、笙箫不断。宝簪瑶佩，玉立拱清班。天一笑，物皆春，结得清虚伴。还丹九转。凡骨亲曾换。携剑到人间，偶相逢、依然青眼。狂歌醉舞，心事有谁知，明月下，好风前，相对纶巾岸。
石堂山
李蓘（明代）

兹山曾两登，契阔十年越。
风景岂殊旧，古木半摧伐。
仙去地犹岂，龙潜神讵歇。
浩气荡太虚，河山坐出没。
幽歌步泉水，春怀与活活。
羽客煮松花，晚来消酒渴。
范蜀公挽辞二首 其一
韩维（宋代）

正学跻经席，孤忠入谏垣。论储十九疏，议乐数千言。

勇去高门地，归乘下泽辕。华颠不及用，遗恨满丘樊。
偈颂一百五十首
释心月（宋代）

瓯阜山头，龙蛇阵上，
将头不猛，累及三军。
自此江西湖南，便与麽去，
吴山蜀水，纷纷纭纭。
重城夜月，青山白云，
一度思君复恨君。
次赵屯
董嗣杲（宋代）

船沿江北行，不见江边树。
飒飒芦苇空，栖雁泣如诉。
波涛极冲撞，沙岸已颓仆。
东傍赵屯来，结茅是谁住。
檐破炊烟散，岂足御风露。
小儿索午饭，病妇织芒屦。
良人糴米出，烟江未明度。
妻儿久待归，颈伫想回路。
今年迁避早，寒衣不曾具。
薄业何能问，苟且遣朝暮。
此地多遗基，向也盛生聚。
关洛几时清，徒激冲冠怒。
客子重吁嗟，半世多窘步。
无位进瞽言，慨此岁月误。
有地不可耕，有天不可籲。
抆泪归来休，三径想如故。
送化主 其三
释慧空（宋代）

明知曰空具足器，向里得时无不是。及至归来放下时，笑倒南山老鳖鼻。
石门峰
吴弘钰（宋代）

横石架广门，天风自来去。
夜半闻洞箫，知是神游处。
读杜诗
陆游（宋代）

城南杜五少不羁，意轻造物呼作儿。
一门酣法到孙子，熟视严武名挺之。
看渠胸次隘宇宙，惜哉千万不一施！空回英概入笔墨，生民清庙非唐诗。
向令天开太宗业，马周遇合非公谁？後世但作诗人看，使我抚几空嗟咨！
郊外即事
胡仲弓（宋代）

林密深藏三四家，隔墙古柳著栖鸦。
牧童两两眠芳草，不管群牛食豆花。
慈仁寺有鬻孤雁者四明万季野购畜于庭作羁雁诗邀予赋之
魏坤（清代）

不趁凉云结阵飞，羁孤似尔欲何依。弥天矰缴虽知避，满地江湖却暂违。

空守殊乡惊岁晚，难招旧侣待春归。临风无限回翔意，独立闲庭对落晖。
初夏独游南园二首 其二
司马光（宋代）

桃李都无日，梧桐半死身。那堪衰病意，更作独游人。
虫豸诗。蚁子（三首）
元稹（唐代）

蚁子生无处，偏因湿处生。阴霪烦扰攘，拾粒苦嘤咛。

床上主人病，耳中虚藏鸣。雷霆翻不省，闻汝作牛声。

时术功虽细，年深祸亦成。攻穿漏江海，噆食困蛟鲸。

敢惮榱dw蠹，深藏柱石倾。寄言持重者，微物莫全轻。

攘攘终朝见，悠悠卒岁疑。讵能分牝牡，焉得有蝝蚳.

徙市竟何意，生涯都几时。巢由或逢我，应似我相期。
长城
柴望（宋代）

漠漠沙场万里遥，千夫一日起临洮。
若无道德为干橹，更是秦人筑欠高。
和纪晓岚赠张白莼韵 其三
胡绍鼎（清代）

西风吹薄暮，帷幕尽飘扬。择土宁为岳，随帆又转湘。

场驹还信宿，海鹤自翱翔。话别归何处，东游向洛阳。
挽朱西安同年二首 其二
侯文熺（清代）

竹坞花房我独行，架头书卷尚纵横。但教格调开生面，未许功名属老成。

三釜终悭邀北望，一官虚寄老西清。风流顿尽无须恨，百首新诗定有名。
送颜廷愉将军料兵海坛山
徐熥（明代）

少年初建节，走马向孤城。蜃气云中市，狼烟海上营。

晓霜明雪戟，夜月捲霓旌。幕府防秋急，看君独请缨。
鹅孱山
毕田（宋代）

羽客何年此炼丹，尚留空灶镇孱颜。
云中鸡犬仙应远，山下鹅孱石转顽。
湘渚几因沧海变，辽城无复令威还。
何年仙驭还来此，尽遣飞腾上九关。
己卯冬日登约园燕云阁，步幼亭世兄原韵二首 其一
陈名典（清代）

一束花枝傍矮簃，芳心惟恐报春迟。湖山隐约炊烟起，楼阁苍茫暮霭时。

傲骨怕随流俗改，壮怀未许等閒知。相逢岂必曾相识，把酒重阳订后期。
改业
白居易（唐代）

先生老去饮无兴，居士病来闲有馀。犹觉醉吟多放逸，

不如禅定更清虚。柘枝紫袖教丸药，羯鼓苍头遣种蔬。

却被山僧戏相问，一时改业意何如。
瑞鹤仙 咏百舌鸟同云臣赋
陈维崧（清代）

绿杨庭院悄。正交网筛春，绮窗弄晓。红蕤枕斜抱。

蓦枝头睍睆，信风吹到。如簧慢奏。递耳畔、那人知道。

把旧愁、向五更头，说个绵蛮不了。

袅袅。咽时逾响，溜处偏圆，百般轻巧。讵知衰鬓，贪散诞，学庄老。

入春来，猛被花枝招恨，又被禽声唤恼。待来朝、索性连他，和花都拗。
竞秀轩
胡志道（宋代）

几年困尘鞿，厥状浸成俗。比来梦魂清，胜赏得林麓。

群峰绾烟鬟，炯炯皆在目。寒碧冷相射，秀气还可掬。

哦诗三伏中，清风起幽谷。只恐吹我衣，化为云锦服。

汗流籍湜辈，上下相追逐。
雨
欧阳衮（唐代）

细雨弄春阴，馀寒入昼深。山姿轻薄雾，烟色澹幽林。

鹿践莓苔滑，鱼牵水荇沈。怀情方未已，清酒漫须斟。
七月五日阅邸抄知闽马尾基隆有警
李望洋（清代）

海外音书断几年，南天又报起烽烟。彼苍偏抑英雄志，吾道难期遇合缘。

北斗七星光渐动，东瀛一岛势孤悬。自来中外皆遵约，何意西人启衅先。
次韵子云春日
韩元吉（宋代）

问舍求田苦未成，定逢丘壑眼先明。
极知官事无时了，且作青先任意行。
元亮折腰应自笑，子荆洗耳讵忘情。
不妨同是催科拙，下考他年更类城。
寿陈眉公徵君用董思白韵
范景文（明代）

无论蒲驾与鸾骖，懒出仙庐岁已三。避诏洞今移泖淀，老人星独照东南。

露花历历飞毫彩，霜菊累累韫手谈。何日解韬求辟谷，道衣相访拂烟岚。
题平辽碑
宇文虚中（宋代）

十丈丰碑势倚空，风云犹忆下辽东。
百年功业秦皇帝，一代文章太史公。
石断云鳞秋雨后，苔封鳌背夕阳中。
行人立马空惆怅，禾黍离离满故宫。
晚步
陆游（宋代）

地炉附残火，将夕鸟雀喧。
食已了无事，扶杖闲出门。
披披归云了，淡淡新月痕。
平生足忧患，岁晚信乾坤。
缓步牛羊巷，浩歌桑柘村。
九原不可作，吾意与谁论？
梦横塘　愿荻洲先生制芦笔极雅润轻便
张祥河（清代）

剪青抽管，织絮添毫，几枝风力犹劲。小润分携，写不尽、江湖秋影。

麟角嗤工，鼠须惭雅，别成新颍。认湘筠削处，五色丝缠，花笺浣临池称。

分明似水轻寒，又梢梢笔意，纸上堪听。郭索前尘，争换了、春蚕声迸。

不宜画、妆楼远黛，只合篷窗弄低暝。后夜吟镫，为君清讽，想烟荒波冷。
寄解性存
刘黻（宋代）

相望才咫尺，会面若登天。
破屋人多厌，空山月独怜。
未贫犹有易，屡旱却无田。
时到青松下，西风伴鹤眠。
石上阁
佚名（唐代）

石上搆层阁，便以石为柱。千载□栋梁，岂有□危惧。

苔壁绝人踪，虹桥横鸟路。攀涉惬所怀，幽奇未尝遇。

迥然半空里，物象竞相助。云外见孤峰，林端悬瀑布。

引望无不通，兹焉倍多趣。徒□欲忘归，衣裳湿烟雾。
初八日雪
韩淲（宋代）

江国春来浅，新年雪未阑。雨霏初急急，霰集复漫漫。

固喜成三白，宁忧已十寒。微吟窗色晚，清听落声乾。
送欧阳司理归荆南
周行己（宋代）

荆南秀气有异才，我今见之欧阳子。长年读书五车过，下笔神捷风云起。

一昨新书警末俗，儒衣喜好入骨髓。此君矫矫出辈流，一心本学妙达理。

斯之自信谢党与，万口一律谁信尔。眼明却见法令新，四海文章尽苏氏。

马群一遇伯乐空，近拔其尤自君始。可怜平生万艰苦，及壮一官归故里。

丈夫行道会有时，用心深处良独知。眼中人才不易得，凤翥龙骧非尔谁。

野人一身日百谤，人笑阮痴端不痴。忆昔定交论心腹，示我青青千载期。

兹事风流定不朽，谢尔纷纷轻薄儿。如此嘉会岂易得，端知聚散非人力。

相期远大莫相忆，要须身健且强食。
次李汉臣韵汉臣有超然绝弃百事深入祖门之意
吴则礼（宋代）

禅版蒲团俱似谁，电光石火竟奚为。
傥能径作白鼻去，未信只教黄面知。
柁楼故略凫雁海，月魄端护蒹葭池。
一语休论偶相契，粗言且拟寒山诗。
陈仲谋久令梅余数游梅命之往见
黄渊（明代）

几年怀一见，曰待学粗明。所志苦不获，相思驱此行。

安危时已系，仙佛位尤争。公上麒麟马，鞭棰付小生。
石槽行宫对月再叠旧韵
弘历（清代）

桂轮昨夜十分妍，翼魄偏欣更静娟。野景恰逢将望夕，清光肯静广寒天。

已看妙鬘全收翳，欲嘱飞娥永驻圆。佳节团圞才过了，地庐料是总迟眠。
落第西还别刘祭酒高明府
陈子昂（唐代）

别馆分周国，归骖入汉京。
地连函谷塞，川接广阳城。
望迥楼台出，途遥烟雾生。
莫言长落羽，贫贱一交情。
和谢公定雨行逢卖花
陈师道（宋代）

逢花驻马尚多情，天不违人旋作晴。
不使近诗增纸价，得知春入凤凰城。
一萼红 鹿佺翁七十二岁，题蓼园介雅图，用石帚韵
程颂万（清代）

剪松阴。坐诗髡几辈，翁发尚胜簪。梅径烟荒，苔廊碣晦，笳鼓惊共宵沉。

蓼园在、闲坊路曲，蓦噤晓、春老旧巢禽。半劫河山，古稀人世，呼酒凭临。

生日今朝何历，但蘧庐归卧，肯抑骚心。杯逐螺行，经商蚁术，乡老聊赋追寻。

指图角、光阴寸惜，不今昼、堪抵万黄金。却话双柑昔游，隔墅春深。
正月十一夜同诸弟子泛过伍子观灯
李孙宸（明代）

柳汀桃坞澹澹烟，美人相期西江前。乡园行乐寻常事，童稚交游二十年。

宛在水中画船稳，闻说陌上春风颠。长宵一刻俱须醉，莫遣千金价浪传。
寒食后北楼作
韦应物（唐代）

园林过新节，风花乱高阁。
遥闻击鼓声，蹴鞠军中乐。
有感 其四
蔡戡（宋代）

蚤岁登瀛浪自期，一为俗吏困驱驰。平生不得文章力，老去宁求世俗知。

到底粗官是男子，从渠了事笑痴儿。全家饱暖还知否，欲报君恩力已疲。
采桑子 赠获嘉王法师
谭处端（元代）

谭风偏喜王三父，夙世良缘。休更推延。妻恶儿嫌出世廛。

修行外用无为作，囚马擒猿。不返家园。定做逍遥物外仙。
送外赴金陵
陆懿淑（清代）

一窗灯火夜缠绵，手叠行装欲废眠。寒暖无常宜自重，文章有价在争先。

明知此别无多日，正恐迟归已近年。却喜高堂犹健饭，放怀南下莫流连。
赠永真杜翱少府
李中（五代）

蓝袍竹简佐琴堂，县僻人稀觉日长。爱静不嫌官况冷，

苦吟从听鬓毛苍。闲寻野寺听秋水，寄睡僧窗到夕阳。

骞翥会应霄汉去，渔竿休更恋沧浪。
题疏山
周之翰（宋代）

危亭敞层巅，上与霄汉逼。
化工无藏技，遥露一雨碧。
天风扫微云，宛转树头直。
不须煎狂柯，自与眼界极。
道人久何营，白足谢尘域。
苔青石磴险，携客半支锡。
瘦竹漏残日，清禽破初寂。
岂知不可留，何苦事行役。
薄浪吹船头，又作城中适。
回首谢书山，他年问消息。
蛙鼓
朱之蕃（明代）

径满蓬蒿沼满蘋，产蛙相怒复相亲。中宵磔格连清晓，过雨喧阗送晚春。

独听铙歌矜战胜，共徵散部乐延宾。郊坰寂静偏怜汝，伴我书斋不厌贫。
分韵作梅花诗得东字
陆游（宋代）

浅寒篱落清霜後，疏影池塘淡月中。
北客同春俱税驾，南枝与我两飘蓬。
从来遇酒千锺少，此外评花四海空。
惟恨广平风味减，坐看徐庾擅江东。
倦寻芳 冬日阳朔道中
何文敏（清代）

巨灵乍擘，暗水中分，千岩断碧。似雨还晴，深处欲迷天日。

古木风吹山鬼啸，寒潭月落鲛人泣。最难禁，舣孤舟夜半，怒涛荡魄。

漫回首，江南春晓，近浦红凝，遥岫翠滴。锦舫花骢，游遍莺郊燕陌。

客枕惊残乡国梦，蓬窗愁谱关山笛。任荒寒，作浓阴，瘴烟如滴。
灯夕，赋得十万军城十万灯，限军字
孙元衡（清代）

朱方元夕火山军，戈船铁骑屯红云。珠煤缀屋华艳棼，气燄融泄辉玄纁。

炎官张伞掀五雯，祝融幢旒挥垢氛。蛰龙起御飞蝹蝹，怒鲸跃鲤来纷纭。

吁嗟麟兮溷夔羵，炬牛燧象争功勋。豹章虎脊兰其䈥，天马汗血衔朱幩。

离哉翩翻鸾鹤鷏，摇尾警翮何翂翂。赫羲伏明浑不分，明蠲行蛊飘絪缊。

横玉叫空天帝闻，金鸣则钲革以薣。大团火伴千人群，方曲障面杨姨裙。

蹋摇娘子伧不文，鸟盐昔昔哀转辒。紫𢶏甲士头曳鼢，如经百战双足皲。

太平逸乐民气醺，手击双壤讴吾君。利害相摩如所云，我肠欲吼饥火焚。

愿兆丰登看火耘，邀人作歌媲皇坟。
赠文昌邢景旸尹怀集
李学曾（清代）

十年鸣鹿已嘉宾，万里飞凫又远臣。自古亲民端是令，于今为政几称神。

山城花暖迁莺早，海国云连过雁频。君去不须多访道，而翁遗爱在西人。
太平老豁庵
曾丰（宋代）

父母胞胎未结前，赵州识后笑南泉。
豁然道与虚空似，不道虚空似豁然。
赠严维
耿湋（唐代）

许询清论重，寂寞住山阴。野路接寒寺，闲门当古林。

海田秋熟早，湖水夜渔深。世上穷通理，谁人奈此心。
幽居
陆游（宋代）

翳翳桑麻巷，幽幽水竹居。
纫缝一獠婢，樵汲两蛮奴。
雨挟清砧急，篱悬野蔓枯。
邻村有鬻子，吾敢叹空无！
偈颂八十五首
释妙伦（宋代）

秋云秋水两依依，塞雁声声度翠微。
多向洞庭芳草岸，楚天空阔不知归。
再赋孔雀鹦鹉二首 其一
李纲（宋代）

孔雀来从海上村，参差脩尾灿金文。素知肃穆鸾凰侣，不是喧卑鸡鹜群。

玄圃赤霄虽有志，碧梧翠竹正须君。携持万里归吴越，怅望海山深处云。
潇湘八景 其八 平沙落雁
释德洪（宋代）

寂寞蒹葭乱晚风，江波潋滟浸秋空。横斜倦翼归何处，一点渔灯杳霭中。
送僧南归
简长（宋代）

渐老念乡国，先归独羡君。
吴山全接汉，江树半藏云。
振锡林烟断，添瓶涧月分。
重栖上方定，孤狖雪中闻。
听松风布袋赞
释如净（宋代）

靠个布袋瞌睡，平地突出毒刺。
有人一踢踢翻，天下脚跟出气。
荡妇秋思赋
萧绎（南北朝）

荡子之别十年，倡妇之居自怜。登楼一望，惟见远树含烟；平原如此，不知道路几千？天与水兮相逼，山与云兮共色。山则苍苍入汉，水则涓涓不测。谁复堪见鸟飞，悲鸣只翼？秋何月而不清，月何秋而不明。况乃倡楼荡妇，对此伤情。于时露萎庭蕙，霜封阶砌；坐视带长，转看腰细。重以秋水文波，秋云似罗。日黯黯而将暮，风骚骚而渡河。妾怨回文之锦，君悲出塞之歌。相思相望，路远如何？鬓飘蓬而渐乱，心怀愁而转叹。愁索翠眉敛，啼多红粉漫。已矣哉！秋风起兮秋叶飞，春花落兮春日晖。春日迟迟犹可至，客子行行终不归。
李绵州访别
刘敞（宋代）

天寒起常晏，日出扉未启。深巷闻传呼，儿童怪旌棨。

知是汉中守，访旧来至此。适我平生怀，趋迎愿少止。

结交许忘年，并坐每抗礼。语罢当远行，眷然色不喜。

君惟二千石，我徒一男子。贫贱宜轻肥，反如不能已。

善化迟期月，壮心隘万里。侧闻报政速，永观凌风起。

宁复悲东山，滔滔历年祀。
早秋
鱼玄机（唐代）

嫩菊含新彩，远山闲夕烟。凉风惊绿树，清韵入朱弦。

思妇机中锦，征人塞外天。雁飞鱼在水，书信若为传。
送人归山
石召（唐代）

相逢唯道在，谁不共知贫。归路分残雨，停舟别故人。

霜明松岭晓，花暗竹房春。亦有栖闲意，何年可寄身。
靠袋睡赞 其二
释绍昙（宋代）

弄尽千般死伎，布袋全身靠倚。寻思总是虚花，不如打觉瞌睡。
蝶恋花
吴文若（宋代）

玉宇生凉秋恰半。月到今宵，分外清光满。兔魄呈祥冰彩烂。广外仙子生华旦。

聪慧风流天与擅，淑质冰姿，本是飞琼伴。□领彩衣椿祝劝。蟠桃待熟瑶池宴。
寄灵隐惠明禅师
释重顯（宋代）

千峰影里叶初凋，极望还将慰寂寥。
也谓毫端不相隔，秋云秋水奈遥遥。
题向宣卿伊山有裕堂
王庭圭（宋代）

伊山连属朱陵村，公来力扫衡山云。便令筑堂隐其下，万竹绕堂松作门。

此公文简四叶孙，奇谋远略世所闻。胸中磊砢著千古，云梦岂止八九吞。

忆昔荆湖盗初起，乞得两郡西南奔。至今衡阳道州政，父老出涕犹能言。

负材杰异众所忌，使者不便仍谤諠。宗闵羞作南山虎，李斯却忆东门兔。

壁后置人谁不知，倾身障簏情已具。何曾日食一万钱，犹言举案无下箸。

贪嗔俱是可怜人，百忧缠身谁得汝。请君听我伊山行，九疑洞庭皆可耕。

清风不用一钱买，时有明月窥檐楹。其中广莫几万里，宠辱微物安能惊。

自非胸怀有本趣，其气激烈何由平。安得中郎捋须手，唤起桓伊来抚筝。
墨梅寄因上人
宋无（元代）

寒枝香在天外，疏花影流水中。
梨云夜深清梦，草玄笔底春风。
次韵曹清父营生坟追和范石湖韵四首
方回（元代）

杀心奕局响纹楸，鸡肋何如酒德刘。
世事但堪常袖手，人生政要早回头。
谁能卒办鱼千里，自笑终成貉一丘。
□□明年才七十，商山剩饫紫芝秋。
偈颂一百零一首
释慧性（宋代）

爽气生襟袂，清飚袭四维。
白云抱幽石，冷淡更清奇。
玲珑八面自回合，峭峻一方谁敢窥。
漯阳道中
李溥光（元代）

青山绿水万家邻，一井川原画障新。紫塞风光推独擅，锦城佳障入横陈。

桑麻附郭公私足，花柳无边富贵春。寄语寻芳行乐客，不须奔走洛阳尘。
宿广惠寺
黄庭坚（宋代）

鸦啼残照下层城，僧舍初寒夜气清。
风乱竹枝垂地影，霜乾桐叶落阶声。
不遑将母伤今日，无以为家笑此生。
都下苦无书信到，数行归雁月边横。
寄胡二因甫
刘敞（宋代）

我思友人兮，在江之皋。去我无所兮，远哉遥遥。世岂无美士兮，莫慰我劳。

愿为白鹤兮，从之逍遥。
卫玠台
杨备（宋代）

年少才非洗马才，珠光碎后玉光埋。
江南第一风流者，无复羊车过旧街。
秋兴集古 其三
申佳允（明代）

日暮秋风起，遥闻横笛音。凭高何限意，萧瑟动寒林。
出郊劝农 其三
王十朋（宋代）

小麦含花大麦黄，一年春事已相将。篮舆遍入三精舍，拨得公家半日忙。
晓晴歌
郭祥正（宋代）

霜风刮刮侵人肤，宿云卷卷归江湖。天开碧幕万里铺，飞出东来三足乌。

羽毛浑丹光焰敷，地下万物冻以舒。我今踊跃行樵苏，白粳可籴酒可沽。

乌为母，吾为雏，致我之暖，令我之餔，嗟不能报乌区区。
刘仲诚以武夷记见借
韦骧（宋代）

自从见借武夷编，每一开编思渺然。使我胸怀厌尘滓，羡君家世乐神仙。

幔亭曾会千馀客，石洞元居十六天。何日访灵寻翠壁，待将名字谩同镌。
恭和圣制朝泛金海诗二首 其一
孙承恩（明代）

禁苑晴波化日舒，南薰披拂飐荷蕖。游歌不替寅恭念，茂对聊乘宵旰馀。

圣孝拳拳思色笑，道机泼泼契鸢鱼。敬陈天保无疆颂，永荷皇仁万国娱。
正月十九日四更起读朱文公年谱至天大明赋十
方回（元代）

乡国追封初岂意，师垣极品亦何心。
考功郎议一字□，□相斯文上帝临。
贺吴兴郡王生日四绝
王炎（宋代）

斑衣盭绶两光辉，和气融融洽孝慈。
千载蟠桃今日熟，喜同王母宴瑶池。
朱子深招同朱贞吉游爽台
黎民表（明代）

疏才曾忝侍长杨，敢谓交游尽老苍。千里思君来竹径，几回明月梦西堂。

风前桂棹閒相并，雨后青松湿不妨。却叹陈琳今卧病，谁能题札寄清漳。
减字木兰花 拟六一留春不住原韵
姚华（清代）

春和愁住。春去教愁无去处。来去由春。老却长安更几人。

黄金去好。争似春宵人一笑。犹是年时。叶底芳樽头上枝。
陈伯育承事挽词二首 其一
郭祥正（宋代）

海鹤冰为骨，霜潭月作心。要宾唯饮酒，焚券不论金。

相望萦离恨，何嗟得讣音。春回坟草绿，谁伴夜台吟。
杨花
楼钥（宋代）

雨压轻寒春较迟，春深不见柳绵飞。
忽然飞入閒庭院，疑是故人何处归。
乌鲁木齐杂诗之物产 其十七
纪昀（清代）

罂粟花团六寸围，雪泥渍出胜浇肥。阶除开遍无人惜，小吏时时插帽归。
自咏
范液（唐代）

长吟太息问皇天，神通由来也已偏。一名国士皆贫病，但是裨兵总有钱。
鸡头
陶弼（宋代）

三伏池塘沸，鸡头美可烹。
香囊连锦破，玉指剥珠明。
叶皱非莲盖，根甘似竹萌。
不应从适口，炎帝亦曾名。
广行路难
敖陶孙（宋代）

有歌且勿发，有舞且勿盘。
歌发愁云阴，舞盘仲岁年。
古来妾事主，百悲偿一叹。
劝君莫渡河，河伯欲取妇。
采桑急蚕饥，送死藁碪手。
世故常多门，反覆无不有。
我欲竟此曲，此曲能推城。
奉君一卮酒，假日聊偷生。
昆阳望海
杨慎（明代）

昆明波涛南纪雄，金碧滉漾银河通。
平吞万里象马国，直下千尺蛟龙宫。
天外烟峦分点缀，云中海树入空濛。
乘槎破浪非吾事，已斩鱼竿狎钓翁。